Publication: Magyar Közlöny
Issue: MK-1998-18 (Year: 1998, Number: 18)
Era: 1990-2004
Section: 11/1997. (X. 14.) és az 1/1998. (I. 19.) számú határozatai
Paragraph Index: 708

4. A Felügyelő Bizottság tevékenysége 4.1. A Felügyelő Bizottság tevékenységét külön éves munkaprogram és féléves munkaterv alapján végzi, amelynek összeállításánál figyelembe veszi az Állami Számvevőszék megállapításait is. Gondoskodik arról, hogy az 1.2. pontban foglaltak minden fontosabb területe, illetőleg a költségvetés teljesítése, a Nyugdíjbiztosítási Alapba tartozó ellátások, egyéb ellátások folyósítása és pénzügyi elszámolása, a központi költségvetéssel történő elszámolások évente legalább egyszer átfogó ellenőrzésre kerüljenek. A Felügyelő Bizottság az éves munkaprogramot legalább hat egyetértő szavazattal fogadja el. A Felügyelő Bizottság indokolt esetben a munkatervtől eltérően soron kívül is végezhet ellenőrzést. 4.2. Az éves munkaprogramban meghatározott egyes tevékenységek a Felügyelő Bizottság tagjai között feloszthatók. A Felügyelő Bizottság tagja a munkatervben meghatározott tevékenységek ellenőrzésében jogosult és köteles legjobb tudása és felkészültsége szerint személyesen közreműködni. Az ellenőrzés tapasztalatairól és megállapításairól jelentés készül, amelynek alapján a döntést a soros elnök készíti elő a 3.5. pontban meghatározott határozathozatalra. 4.3. A Felügyelő Bizottság a vizsgálat eredményeiről és azok tapasztalatairól rendszeresen — legalább félévente — tájékoztatja a Közgyűlést. A Felügyelő Bizottság a közgyűlési tárgyalást megelőzően írásban véleményezi a Nyugdíjbiztosítási Alap éves költségvetésének végrehajtásáról szóló beszámoló tervezetét. Az éves munkaprogramról, annak módosításáról, illetőleg a költségvetés végrehajtásáról szóló beszámoló tervezetéről a 3.3. ponttól eltérően írásban szavazni nem lehet. 4.4. A Nyugdíjbiztosítási Önkormányzat választott vezetői, illetve igazgatási szerveinek dolgozói kötelesek a Felügyelő Bizottság által kért információkat, iratokat és adatokat, az ellenőrzött terület egyéb dokumentációit rendelkezésre bocsátani, illetve a felvetett kérdésekre a kért formában nyilatkozni. A vizsgálat végzéséhez a megfelelő helyiséget és egyéb feltételeket a vizsgált szerv vezetője biztosítja. 4.5. A Felügyelő Bizottság tagját igazolvánnyal kell ellátni. Az igazolvány a személyi igazolvány számát is tartalmazza, az igazolvány a személyi igazolvány felmutatásával érvényes. Az igazolvány tulajdonosa az ellenőrzött igazga- 1998/18. szám tási szerv helyiségébe beléphet, az igazgatási szerv dolgozójától — ellenőrzési tevékenységével összefüggő ügyben — felvilágosítást és tájékoztatást kérhet. A Felügyelő Bizottság tagjának írásbeli kérésére az igazgatási szerv vezetője a kért felvilágosítást, tájékoztatást nyolc munkanapon belül írásban megadja. A Felügyelő Bizottság tagja az igazolvány elvesztése vagy megsemmisülése esetén a Felügyelő Bizottság elnökét haladéktalanul értesíti, a Felügyelő Bizottság elnöke a tagsági jogviszony megszűnése esetén haladéktalanul gondoskodik az igazolvány bevonásáról. 4.6. A Felügyelő Bizottság szükség esetén ellenőrző munkájába külső szakértőket is bevonhat. A külső szakértő a Felügyelő Bizottság elnöke által kiadott megbízólevélben foglaltak alapján jogosult eljárni. A külső szakértők díjazása a 3.9. pont szerinti működési költségvetésben biztosított keretek között történhet. Külső szakértőként nem kérhető fel olyan személy vagy szervezet, aki, illetőleg amely a Nyugdíjbiztosítási Önkormányzat, valamint a Felügyelő Bizottság bármely tagjával, továbbá az ONYF munkatársával érdekeltségi összefüggésben áll. Az érdekeltségi összefüggést az 5.4. pontban meghatározott Etikai Szabályzat rögzíti. 4.7. Amennyiben a Felügyelő Bizottság pénzügyi vagy működési szabálytalanságot észlel [az Öit. 12. § (3) bekezdése szerinti jogsértés], felszólítja a jogellenesen működő önkormányzati igazgatási szervet — megfelelő határidő kitűzésével — a jogszerű működés helyreállítására, illetőleg a jogsértő határozat (döntés) visszavonására. Amennyiben a jogsértést nem a Közgyűlés követte el és a felszólított szerv a jogszerű működést a megadott határidőn belül nem állítja helyre, a Felügyelő Bizottság kezdeményezi a Közgyűlés összehívását. A Közgyűlés jogsértő döntése vagy működése esetén — amennyiben a Felügyelő Bizottság jelzése ellenére a Közgyűlés a jogsértést nem szünteti meg — a Felügyelő Bizottság a jogsértést — a Kormány erre kijelölt tagja útján — írásban jelzi az Öit. 23. §-ában meghatározott törvényességi ellenőrzést gyakorló szervnél.

Source: https://magyarkozlony.hu/hivatalos-lapok/f8032cd45e17fea4dca152f713b05f6e5f57a841/dokumentumok/17e451a250ce28ff0b2b799bf1eaba1d2909d1b0/letoltes